Melkestreiken

Melkestreiken var en spontan streik blant arbeidere i Oslo i september 1941. 

Streiken
Streiken ble utløst ved at matforsyningene under den tyske okkupasjonen av Norge under andre verdenskrig ble stadig dårligere, og da melk til arbeidsplassene uteble mandag 8. september 1941, gikk arbeiderne ved flere bedrifter spontant hjem.Melkestreiken i Norge; leksikon.org (dansk leksikon)

Dagen etter, 9. september, streiket om lag 25 000 arbeidere i Oslo.

 Tysk reaksjon 
Om lag en måned før «Melkestreiken» brøt ut hadde den tyske administratoren i Norge, rikskommissær Josef Terboven, kunngjort at streik ville føre til unntakstilstand og standrett.

Da «Melkestreiken» var et faktum, slo de tyske okkupasjonsmyndighetene raskt til. Terboven holdt sitt ord, og erklærte sivil unntakstilstand i Oslo og Aker politidistrikter.

Tyskerne arresterte flere personer som de holdt ansvarlige for streiken. Klubbformann Rolf Wickstrøm og LOs advokat (og faktiske leder) Viggo Hansteen var blant de pågrepne. De to ble summarisk dømt av en SS-domstol, og henrettet 10. september 1941 av en SS-Sonderkommando ledet av SS-Hauptsturmführer Oscar Hans. Ludvik Buland, Josef Larsson og Harry Vestli ble også dømt til døden, men disse dødsdommene ble omgjort til livsvarig tukthus. Buland og Vestli døde siden i tysk fangenskap. Også Albert Raaen ble arrestert.

Følger
Melkestreiken var også foranledningen til at den legale ledelsen til AFL (nå: LO) gikk under jorden, og det offisielle AFL ble overtatt av nazistpartiet Nasjonal Samling (NS). Blant annet ble Jens Tangen avsatt som formann, og erstattet først av Erling Olsen (den 9. september), og to dager senere (den 11. september), av NS-mannen Odd Fossum. Kåre Rein ble utnevnt som sekretær.   

Etter krigen ble Oscar Hans, som hadde vært ansvarlig for disse og andre henrettelser av norske krigsfanger, dømt til døden i Lagmannsretten, men frikjent i Høyesterett og deportert til Tyskland.Trial of Hauptsturmführer Oscar Hans , Law Reports of Trials of War Criminals.

Reinhard Heydrich, sjef for sikkerhetsetaten RSHA, kom 3. september 1941 til Norge etter invitasjon av Josef Terboven. Melkestreiken begynte 8. september blant Oslos jernbanearbeidere og 10. september erklærte Terboven militær unntakstilstand i Oslo. Heydrich rådet Terboven til å innføre unntakstilstand i Norge. Viggo Hansteen og Rolf Wickstrøm ble arrestert og senere samme dag dømt til døden ved standrett og henrettet ved skyting. Om dette skrev Heydrich 13. september til Joachim von Ribbentrop: «De tiltak som er truffet innen rammen av unntakstilstanden, særlig standrettdommene, har hatt en overordentlig edrueliggjørende virkning. Befolkningen er rammet og fatter nå først riktig alvoret.» 

Melkestreiken i 1941 var også en av sabotasjeaksjonene blant norske arbeidere som på sikt førte til at Milorg høsten 1942 etablerte den såkalte Bedriftsorganisasjonen (B-org) for å samkjøre norske arbeideres sabotasjeinnsats.

 Referanser 

 Eksterne lenker 
 Henrettelsene av Viggo Hansteen og Rolf Wickstrøm, artikkel hos Norgeshistorie.no

Kategori:Norsk motstand under andre verdenskrig
Kategori:Konflikter i 1941
Kategori:1941 i Norge
Kategori:1900-tallet i Oslo
Kategori:Arbeidskonflikter i Norge